До измирења два краља дошло је тек на конгресу у Старој Љубовњи, који је заседао од 12. до 15. марта 1412. године. Молдавија је том приликом подељена на угарску и пољску сферу утицаја, а 15. марта је склопљен мир. Недуго затим, уследио је нови конгрес двеју краљевина, који је изгладио међусобне сукобе и успоставио дуговечан мир међу њима. Конгрес у Будиму и Кошицама, који је трајао од 24. маја до 24. јуна, одлучио је да ће краљ Жигмунд посредовати око пољско-тевтонског спора, а да ће пољски краљ угарском краљу доделити зајам обезбеђен залогом 13 градова у Спишу. Са своје стране Жигмунд је у Пољску вратио крунидбене ознаке које је Угарску још 1370. године однео краљ Лајош.